《鸭头绿 钱塘怀古》
清代·傅按察

静中看。记昔日淮山隐隐，宛若虎踞龙盘。下樊襄、指挥湘汉，鞭云骑、围绕江干。

势不成三，时当混一，过唐之数不为难。陈桥驿、孤儿寡妇，久假当还。

挂征帆、龙舟催发，紫宸初卷朝班。禁庭空、土花晕碧，辇路悄、呵喝声乾。

纵余得西湖风景，花柳亦凋残。去国三千，游仙一梦，依然天淡夕阳间。

昨宵也、一轮明月，还照临安。

作者简介：字龙翰，江南吴县人。康熙己酉举人。○吴中诗人无道及龙翰者，然即此三篇，非浸淫唐贤者不能。